Imtella' Settembru 22, 2020 - Aġġornata 22 Ta' Settembru, 2020 7:00pm Dalgħodu ġie arrestat Keith Schembri. Dan wara li lbieraħ il-Qorti ordnat li jiġu ffriżati l-assi tas-Sur Schembri fost numru ta' persuni u kumpaniji fuq allegat ħasil ta' flus. B'reazzjoni għall-arrest, il-Prim Ministru Robert Abela qal li dan juri l-governanza tajba ta' dan il-Gvern; filwaqt li l-Kap tal-Oppożizzjoni Adrian Delia qal li min huwa responsabbli għall-korruzzjoni għandu jiffaċċja l-ġustizzja. Intant, l-Avukat Ġenerali talbet lill-Pulizija biex jinvestigaw min illikja d-digriet tal-bieraħ għax jistgħu jiġu ppreġudikati l-proċeduri fil-konfront tal-persuni implikati fil-każ. Ftit sigħat wara li l-Imħallef Edwina Grima ordnat l-iffriżar tal-assi ta' Keith Schembri fost 40 persuna oħra u ta' għexieren ta' kumpaniji f'Malta u barra, għall-ħabta tas-siegħa tat-Tlieta filgħodu ġie arrestat Keith Schembri fir-residenza tiegħu fil-Mellieħa. Jidher li minbarra s-Sur Schembri, li kien Chief of Staff tal-eks Prim Ministru Joseph Muscat ġew arrestati diversi persuni oħra, fosthom Brian Tonna u Karl Cini. Keith Schembri ġie interrogat fil-Kwartieri Ġenerali tal-Pulizija fil-Floriana fuq allegat ħasil ta' flus b'rabta mal-iskema taċ-ċittadinanza b'investiment. F'kummenti lill-ġurnalisti l-avukati tas-Sur Schembri qalu li talbu lill-Pulizija biex joħorġu l-konklużjonijiet tal-inkjesta maġisterjali li saret b'rabta ma' allegazzjonijiet li saru fl-2017 mill-Kap tal-Oppożizzjoni ta' dak iż-żmien Simon Busuttil dwar ħasil ta' flus u tixħim fil-programm ta' ċittadinanza b'investiment. L-avukati tas-Sur Schembri qed jinsistu li qabel ikunu jafu x'inhuma l-konklużjonijiet tal-inkjesta u jekk hux veru li kien hemm tixħim mhux se jkunu preżenti fil-proċess ta' interrogazzjoni tal-klijent tagħhom. Il-Pulizija għandhom 48 siegħa ċans biex iżommu lil xi ħadd arrestat u jew jeħilsuh jew inkella jressquh il-Qorti biex jiffaċċja l-akkużi miġjuba fil-konfront tiegħu. B'reazzjoni għall-arrest, f'kummenti lill-ġurnalisti huwa u dieħel Kastilja, il-Prim Ministru Robert Abela qal li mindu nħatar fil-kariga l-ogħla istituzzjonijiet tal-pajjiż fosthom il-pulizija, il-qrati u l-Avukat Ġenerali qegħdin jaħdmu bla ebda indħil mill-Gvern u dan qed jirrifletti f'governanza tajba li qed jimxi biha dan il-Gvern. Fi stqarrija, l-Kap tal-Oppożizzjoni Adrian Delia qal li jilqa' d-digriet tal-Qorti li ffriża l-assi ta' Keith Schembri u qal li l-Prim Ministru Robert Abela għandu wkoll jerfa' r-responsabbilità politika ta' kemm hu u sħabu l-Ministri u Deputati Laburisti ddefendew lis-Sur Schembri. Min-naħa tagħha, l-għaqda Repubblika qalet li l-ġlieda għall-verità u għall-ġustizzja se tkompli; filwaqt li l-Fondazzjoni Daphne Caruana Galizia qalet li li kieku ttieħdet azzjoni kontra s-Sur Schembri sa mill-bidu li l-ġurnalista Daphne Caruana Galizia żvelat l-aġir illegali tiegħu, kieku llum din il-ġurnalista għadha ħajja u l-pajjiż kien jevita li jkollu snin ta' wġigħ, dispjaċir u mistħija. Intant, l-Avukat Ġenerali ressqet rikors biex il-Pulizija jinvestigaw min illikja d-digriet li ħareġ it-Tnejn b'rabta mal-iffriżar tal-assi ta' Keith Schembri u bosta persuni u kumpaniji oħra. Dan għax skont l-Avukat Ġenerali l-pubblikazzjoni ta' partijiet mid-digriet jew id-digriet sħiħ jista' jippreġudika l-proċeduri fil-konfront tal-persuni implikati fil-każ. Iffriżati l-assi ta' Keith Schembri, Brian Tonna u persuni oħra